ddrg/super_eurlex huggingface dataset:
E.

arvestades, et dr Mukwegele anti 2018. aastal Nobeli rahupreemia ja 2014. aastal Euroopa Parlamendi Sahharovi mõttevabaduse auhind selle eest, et ta on oma elu pühendanud seksuaalvägivalla ohvrite eest hoolitsemisele Kongo DVs; arvestades, et Sahharovi auhinna laureaadina on dr Mukwegel õigus Euroopa Parlamendi täielikule toetusele; arvestades, et dr Mukwege on saanud oma saavutuste ja rahvusvahelise tunnustuse tõttu silmapaistvaks avaliku elu tegelaseks ja rahvusvaheliseks sümboliks ning vajab erilist kaitset ähvarduste eest;
13.

toetab komisjoni asepresidendi ning liidu välisasjade ja julgeolekupoliitika kõrge esindaja ettepanekut luua komisjoni toetusel liidu ühise välis- ja julgeolekupoliitika (ÜVJP) raames Euroopa rahutagamisrahastu, et rahastada sõjalist ja kaitsealast koostööd kolmandate riikide ja rahvusvaheliste organisatsioonidega, sealhulgas sõjaliste kaupade ühisesse Euroopa Liidu nimekirja kuuluvat varustust, mis täidab olulise lünga ELi toetuses, ning annab koos naabruspoliitika, arengu- ja rahvusvahelise koostöö rahastamisvahendiga ELile võimaluse reageerida julgeolekuprobleemidele kiiremini ja tõhusamalt ning kutsub üles neid kiiresti vastu võtma; tuletab meelde, et Euroopa rahutagamisrahastu eesmärk on hõlmata Aafrika rahutagamisrahastu ja luua suutlikkuse suurendamise komponent, mis võimaldaks varustada partnerriike sõjavarustusega, sealhulgas relvade ja laskemoonaga, austades täielikult ühist seisukohta, inimõigusi ja humanitaarõigust ning järgides tõhusaid läbipaistvussätteid, mis on loetletud parlamendi 28. märtsi 2019. aasta soovituses Euroopa rahutagamisrahastu loomise kohta, selle tagamiseks, et sõjalist varustust ei antaks abisaajatele, kes panevad toime kuritarvitusi, hirmutegusid ja muid tsiviilelanike vastu suunatud kahjusid; märgib, et alates 2018. aasta juunist on liikmesriigid töötanud nõukogu otsuse kallal, millega luuakse Euroopa rahutagamisrahastu, mis luuakse hiljemalt 2021. aasta jaanuaris; sellega seoses ja võttes arvesse praegust olukorda Aafrikas, kutsub nõukogu üles kiitma heaks ettepanekut võtta viivitamata vastu vajalik otsus selle uue rahastamisvahendi loomiseks, et toetada Aafrika relvajõudude sõjaliste võimete suutlikkust, ning a) suurendada Euroopa rahutagamisrahastu eelarvet nii palju, et see võimaldaks tulemuslikult lahendada väljaõppe, operatsioonide, missioonide, projektide ja sõjalise varustusega (sh relvad, laskemoon ja transport) seotud probleeme; b) tagada, et Euroopa rahutagamisrahastu kaotaks praegused piirangud relvade ja laskemoona muretsemisel, mis tulenevad Aafrika rahutagamisrahastust ja liidu eelarvest; c) nõuab kõnealusest nõukogu otsusest tulenevate halduskulude, sealhulgas personalikulude rahastamist ELi eelarvest; d) kutsub nõukogu üles kohustama liikmesriike katma selle rahastu rakendamisest tulenevad tegevuskulud, sealhulgas varustuse ning väljaõppe kulud; e) võtab teadmiseks, et liikmesriigid, kes ei osale konkreetse tegevuse või selle osa rahastamises, võivad hoiduda hääletamisest nõukogus; f) nõuab, et Euroopa välisteenistuses loodaks uus eriosakond, mis vastutaks selle uue rahastamisvahendi haldamise eest, et teha varustuse ja selle kasutamise ning väljaõppe, sealhulgas nõuetekohaste kaitse- ja riskimaandamismeetmete üle järelevalvet; g) on arvamusel, et sellise varustuse ja koolituse pakkumist ja kasutamist peaksid jälgima eksperdid, kelle liikmesriigid on sellesse osakonda lähetanud ülesandega teavitada komisjoni asepresidenti ning liidu välisasjade ja julgeolekupoliitika kõrget esindajat, ning et seda tegevust peaks kontrollima parlament ja auditeerima Euroopa Kontrollikoda;
M.

arvestades, et koordineerimisnõukogu loodi ajutise institutsioonilise partnerina riiklikus dialoogiprotsessis, mille eesmärk on korraldada uued valimised, mis toimuksid rahvusvaheliste standardite kohaselt ja ODIHRi valimisvaatlejate jälgimise all; arvestades, et pärast seda on mitu tuhat inimest väljendanud toetust koordineerimisnõukogu üleskutsetele korraldada uued valimised ning kõiki selle nõukogu juhtivaid liikmeid on ahistatud, üle kuulatud või vahistatud (Lilija Ulasava, Maksim Znak, Sjarhei Dõlevski, Maria Kalesnikava); arvestades, et jätkuv ahistamine ja ähvardused on sundinud opositsiooni juhtivliikmeid Svjatlana Tsihhanovskajat, Veranika Tsapkalat, Pavel Latuškat ja Volha Kovalkovat otsima varjupaika Euroopa Liidus; arvestades, et 7. septembril 2020, keset päist päeva, röövisid märgistamata kaubikuga liikunud maskides mehed Minski tänaval opositsiooni juhtivliikme Maria Kalesnikava; arvestades, et Nobeli preemia laureaat Svjatlana Aleksijevitš on ainus koordineerimisnõukogu presiidiumi liige, kes viibib veel Valgevenes vabaduses; arvestades, et vaatamata erakordsele toetusele, mida Euroopa diplomaadid talle on avaldanud, ollakse tema ohutuse pärast endiselt tõsiselt mures;
25.

märgib, et turism moodustab Euroopa Liidu SKPst 10,3 %, millest üle 40 % on seotud kultuuriväärtustega; on seisukohal, et turismi järkjärguline taastumine annab võimaluse aktiivselt edendada Euroopa kultuuri ja pärandit ning ühtlasi panna aluse kestlikule Euroopa turismile; nõuab sellega seoses, et võetaks kasutusele iga-aastane Euroopa kultuuri ja kultuuripärandi väärtustamise programm, mis peegeldaks Euroopa kultuurilist mitmekesisust; palub, et struktuurifondidest toetatavate projektidega hõlmataks võimalikult suures ulatuses kultuuri säilitamist ja kunstiloomingut; rõhutab ajaloo- ja kultuuriturismi olulist lisaväärtust; kutsub komisjoni ja liikmesriike üles looma integreeritud poliitika, et toetada selle sektori taaselustamist;
A.

arvestades, et Aleksei Navalnõi on Venemaa juhtiva opositsioonipoliitiku, juristi, blogija ja korruptsioonivastase aktivistina avalikustanud arvukalt korruptsioonijuhtumeid, millesse on segatud äriettevõtted ja Venemaa poliitikud, juhtinud mitmeid avalikke proteste kogu Venemaal ning temast on saanud üks väheseid Venemaa opositsiooni tõhusaid juhte; arvestades, et püüdes peatada tema poliitilist ja avalikku tegevust, on teda varem kinni peetud, vahistatud ja süüdi mõistetud; arvestades, et Euroopa Inimõiguste Kohus on tunnistanud mitu neist menetlustest kuritarvituslikuks ja õiglase kohtumõistmise põhimõttega vastuolus olevaks; arvestades, et Aleksei Navalnõid rünnati füüsiliselt 2017. aastal meditsiinilise desinfitseerimisvahendiga, mis muutis ta peaaegu pimedaks, ning 2019. aastal väidetava mürgitamisega tema kinnipidamise ajal; arvestades, et kummalgi juhul ei antud süüdlasi kohtu alla;
C.

arvestades, et Türgi ei ole allkirjastanud ÜRO mereõiguse konventsiooni, mille osalised on Kreeka ja Küpros, kuna käimas on merendusalane vaidlus majandusvööndi piiritlemise üle; arvestades, et Kreeka ja Türgi tõlgendavad oma olemuselt keerukat arenevat mereõigust erinevalt; arvestades, et asjaosalised väidavad vastastikku, et teise poole mereõiguse tõlgendus on vastuolus rahvusvahelise õigusega ja teise poole tegevus on ebaseaduslik; arvestades, et eespool nimetatud vaidlus ühelt poolt Türgi ning teiselt poolt Kreeka vahel majandusvööndite ja mandrilava piiritlemise üle on lahendamata alates 1973. aasta novembrist;
34.

on arvamusel, et kvaliteedimärgis, mille peab enne Euroopa solidaarsuskorpuse tegevuses osalemist saama iga organisatsioon, kes vabatahtlikke lähetab või vastu võtab, peaks aja jooksul hõlmama ka häid keskkonnatavasid; tuletab meelde, et Euroopa solidaarsuskorpuses osalevad organisatsioonid on sageli väikesed ühendused; rõhutab seetõttu, et nad vajavad sihipärast toetust, et võimaldada neil kasutusele võtta kestlikumaid tavasid;
10.

peab äärmiselt kahetsusväärseks asjaolu, et kolmanda rahapesuvastase direktiivi ebaõige rakendamise suhtes ei algatatud ühtegi rikkumismenetlust, ning palub komisjonil sellised rikkumismenetlused liikmesriikide vastu algatada, kui need on põhjendatud; on ülimalt mures asjaolu pärast, et paljud liikmesriigid ei rakenda neljandat rahapesuvastast direktiivi; väljendab seetõttu heameelt komisjoni nulltolerantsi väljendava hoiaku üle ja selle üle, et liikmesriikide vastu on algatatud rikkumismenetlused, mis põhinevad komisjoni tehtud terviklikkuse kontrolli tulemustel; on sügavalt mures, et paljud liikmesriigid ei suutnud pidada kinni viienda rahapesuvastase direktiivi ülevõtmistähtajast, milleks on 10. jaanuar 2020, ega nõudest, mille kohaselt tuleks äriühingute ja muude juriidiliste isikute tegelikult kasu saavate omanike registrid luua 10. jaanuariks 2020 ning usaldusfondide ja sarnaste õiguslike üksuste tegelikult kasu saavate omanike registrid 10. märtsiks 2020; väljendab seetõttu heameelt asjaolu üle, et komisjon on juba algatanud mitu rikkumismenetlust, ning kutsub komisjoni üles algatama terviklikkuse kontrolli tulemuste põhjal liikmesriikide vastu võimalikult kiiresti uued rikkumismenetlused;
79.

peab kahetsusväärseks, et kaebuste lahendamise mehhanisme ei tugevdatud 2018. aasta lõpus piisavalt, ning on seisukohal, et tuleks parandada juurdepääsu mõjusale ja sõltumatule kaebuste lahendamise mehhanismile, mis hõlmaks ka õigust õiguskaitsele; märgib, et EIP on loonud uue sihtotstarbelise projektihangetega seotud kaebuste süsteemi, et tagada sellega seotud kaebuste mõjusam ja sõltumatum käsitlemine 2019. aastal;
106.

tuletab meelde, et ECHA-le laekuvatest tasudest saadav tulu väheneb edaspidi oluliselt; nõuab, et vaadataks läbi ECHA rahastamismudel ning võetaks kasutusele prognoositav ja kestlik rahastamismehhanism, et tagada ameti nõuetekohane pikaajaline toimimine ja kaotada kõik ebatõhusused, eelkõige need, mis tulenevad eelarveridade lahutamisest, tagades vajalikud vahendid, et rahuldada kasvav nõudlus ameti praeguse töö järele, ja piisavad lisaressursid mis tahes lisatöö jaoks, mida on vaja uues mitmeaastases finantsraamistikus, sealhulgas ECHA töötajad, kes tegelevad üksnes loomade kaitsega ja loomadega mitteseotud meetodite edendamisega kõigis ECHA tegevustes;
F.

arvestades, et Europol on määratlenud džihaaditerroristidest tuleneva ohu taseme kõrgeks, ning arvestades, et 2018. aastal kujutas terrorism olulist ohtu liikmesriikide julgeolekule; arvestades, et kuigi paremäärmuslike terroristide vahistamiste arv püsis suhteliselt madalal tasemel, suurenes see juba kolmandat aastat järjest; arvestades, et liikmesriigid on teatanud Europolile, et õiguskaitseasutused kasutasid 2018. aastal andmevahetusvahendeid 129 terrorirünnaku nurjamiseks, peatamiseks või uurimiseks;
48.

märgib, et ÜRO on hoiatanud, et COVID-19 pandeemia on toonud ilmsiks ja süvendanud igat liiki ebavõrdsust, sealhulgas soolist ebavõrdsust; peab äärmiselt muret tekitavaks koduse hoolduse ja riikliku hooldustöö ebavõrdset jaotust ja seda, et naised moodustavad umbes 70 % kogu maailma tervishoiutöötajatest ning et muret tekitab soolise vägivalla järsk kasv, mis on osaliselt tingitud pikemast piirangute perioodist ning piiratud juurdepääsust reproduktiiv- ja emadustervisele; nõuab seetõttu sihipäraste ja konkreetsete meetmete väljatöötamist, et tegelda COVID-19 sotsiaal-majandusliku mõjuga naistele ja tütarlastele; rõhutab, et kiiremas korras tuleks teha kättesaadavaks piisavalt rahalisi vahendeid selle tagamiseks, et naisorganisatsioonidel, inimõiguste kaitsjatel ja rahu kindlustajatel oleks täielik ja takistusteta juurdepääs kvaliteetsele tehnoloogiale, et neil oleks võimalik sisuliselt osaleda COVID-19 kriisi ajal otsuste tegemise protsessis; rõhutab, kui vajalik on, et komisjoni asepresident ning liidu välisasjade ja julgeolekupoliitika kõrge esindaja ja komisjon tunnustaksid inimeste julgeoleku vajalikkust, mis hõlmab naisi, rahu ja julgeolekut käsitleva ELi strateegilise lähenemisviisi kõiki aspekte; rõhutab vajadust tagada, et COVID-19-le suunatud ELi ülemaailmse vastuse rakendamine oleks sootundlik ning selles käsitletaks nõuetekohaselt naiste ja muude tõrjutud rühmade erivajadusi ning tagataks nende kaasamine kogu kavandamistsüklis.
by)

märkida, et Valgevene majanduses on seisak, enam kui viiendik elanikkonnast elab absoluutses vaesuses ja COVID-19 põhjustatud kriisi tõttu kipub see arv suurenema; võtta teadmiseks, et miinimumpalk Valgevenes on 375 Valgevene rubla kuus ehk 137 eurot ning et Valgevenes valitseb demograafiline kriis, kus tööealine elanikkond väheneb ja tööjõud rändab Valgevenest massiliselt välja;
55.

märgib, et finantskirjaoskuse ja juurdepääsu puudumine ulatuslikule avalikule teabele finantsturgude kohta on tegurid, mis selgitavad omakapitali kultuuri puudumist ELis; rõhutab, et finantsalast haridust on vaja selleks, et tarbijad teaksid oma õigusi ja mõistaksid finantsturul osalemisega seotud riske, et kiirendada jaeinvestorite osalemist finantsturgudel, tuginedes suurenenud teadmistele, usaldusele ja riskiteadlikkusele; nõuab tungivalt, et komisjon käivitaks liikmesriikides programmid finants- ja digikirjaoskuse edendamiseks ja toetaks neid programme, kasutades mitmesuguseid vahendeid, sealhulgas digitaal-ja sotsiaalmeediat, et suhelda kodanike ja ettevõtjatega, eelkõige selleks loodud avaliku sektori asutuste kaudu; kutsub finantsteenuste osutajaid üles hõlbustama paremini jaeinvestorite osalemist kapitaliturgudel ning aitama ületada hoiustamise eelistamist, luues omakapitalikultuuri, mis on kooskõlas nende riskiprofiiliga;
51.

kutsub komisjoni üles tõhustama koostööd rahvusvahelistel foorumitel, et hõlbustada rahvusvaheliste standardite väljatöötamist pilvandmetöötluse ja allhangete valdkonnas; nõuab lisaks analüüsi selle kohta, kas on vaja liidu erimeetmeid, et viia pilvandmetöötluse ja allhangete järelevalve kooskõlla varasemast ajast pärit süsteemide järelevalve tasemega; juhib tähelepanu ka sellele, et nendes valdkondades on vaja välja töötada rahvusvahelised standardid; on seisukohal, et nõuete täitmise eest vastutavad finantsettevõtjad, kriitilise tähtsusega kolmandast isikust teenuseosutajate järelevalve peaks aga olema suunatud kontsentratsiooniriski ja finantsstabiilsuse riskide jälgimisele ning asjaomaste asutuste vahelise koostöö tagamisele; on seisukohal, et see tuleks saavutada, andes järelevalveasutustele kolmandate isikute tegevuse üle tõhusama järelevalve teostamiseks teatavad volitused, nimelt suuremad kontrolliõigused, auditeerimisõigused ja karistusõigused;
B.

arvestades, et iga isik või üksus, kes on siseministeeriumis nn välisagendina registreeritud, võetakse tähelepaneliku jälgimise alla ning ta peab hoiduma sekkumisest siseriiklikku poliitikasse või sisepoliitilistesse küsimustesse, nagu on sätestatud artiklis 12, see aga piirab nende kodaniku- ja poliitilisi õigusi ning võimaldab nende tagakiusamist, ahistamist ja kriminaalvastutusele võtmist; arvestades, et kui see seadus vastu võetakse, mõjutaks see negatiivselt õigust võrdsele poliitilisele ja üldsuse osalusele, sealhulgas opositsiooni õigusi, mis moonutaks veelgi Nicaragua poliitilist süsteemi; arvestades, et see võib tuua kaasa tõsiseid olukordi, kus kodanikuühiskonna organisatsioone, aktiviste ja inimõiguste kaitsjaid ebaseaduslikult kriminaliseeritakse;
B.

arvestades, et EL on maailma juhtiv kaubandusjõud ja maailma suurim kaubandusblokk, mis on peamine majanduslikku heaolu soodustav tegur; arvestades, et liit on ka suurim tööstuskaupade ja teenustega kaupleja; arvestades, et viimaste näitajate kohaselt kasvas 2019. aastal ELi kaupade eksport 2 132,3 miljardi euroni, mis tähendab eelmise aastaga võrreldes 3,5 % suurust kasvu; arvestades, et vaatamata praegustele üleilmsetele probleemidele on ELi peamised kaubanduspartnerid USA ja Hiina; arvestades, et ajavahemikus 2007–2017 kasvas ülemaailmne SKP enam kui 70 %; arvestades, et kui võrrelda ELi 17 % kasvu selliste riikide nagu USA (60 %), India (80 %) ja Hiina (315 %) näitajatega, on selge, et EL on ülemaailmses konkurentsivõimes maha jäämas;
G.

arvestades, et olukord Eritrea ülerahvastatud ja ebasanitaarsetes kinnipidamiskeskustes kujutab endast julma ja ebainimlikku kohtlemist; arvestades, et nendes tingimustes on kinnipeetavad suuremas COVID-19-ga nakatumise ohus; arvestades, et tervishoiuteenuste ja toidu kättesaadavus ning sanitaartingimused on äärmiselt piiratud või puuduvad täielikult, mistõttu on kinnipeetavatel võimalik esmatarbekaupu saada ainult siis, kui külastajad neid neile toovad; arvestades, et kuna võitluseks pandeemiaga on vanglates kehtestatud külastuspiirangud, on alatoitlus ning sellega kaasnevad vaimsed ja füüsilised kannatused veel suurenenud; arvestades, et üha rohkem vange hoitakse konteinerites, kus neil tuleb taluda väga karmi temperatuuri;
(5)

Kolm institutsiooni lepivad kokku, et liidu väärtuste edendamise ja austamise tugevdamiseks on vaja liidu väärtuste iga-aastast järelevalvetsüklit. Iga-aastane järelevalvetsükkel peaks olema terviklik, objektiivne, erapooletu, tõenduspõhine ning seda tuleks kohaldada võrdselt ja õiglaselt kõigi liikmesriikide suhtes. Iga-aastase järelevalvetsükli peamine eesmärk peaks olema takistada liidu väärtuste rikkumisi ja järgimata jätmist ning tuua esile positiivseid muutusi ja vahetada parimaid tavasid, ühtlasi looks see ühise aluse kolme institutsiooni muudele meetmetele. Kolm institutsiooni lepivad peale selle kokku, et kasutavad käesolevat institutsioonidevahelist kokkulepet, et kaasata liidu väärtuste edendamise ja austamisega seotud olemasolevad vahendid ja algatused, eelkõige komisjoni iga-aastane õigusriigi olukorda käsitlev aruanne, nõukogu iga-aastane õigusriigialane dialoog ja komisjoni õigusriigi raamistik, et vältida dubleerimist ja suurendada üldist tulemuslikkust.
24.

on veendunud, et noorte ja noorteorganisatsioonideni jõudmiseks ja algatuse nähtavuse suurendamiseks võib olla palju abi hästi suunatud teadlikkuse tõstmise kampaaniatest, mis on kergesti kättesaadavad, sealhulgas puuetega inimestele, ja noortesõbralikest suhtluskanalitest, ning eriti kasulik võiks olla keskenduda koolist väljalangenutele; rõhutab, et võimalikult palju rahalisi vahendeid tuleks suunata otse noortele; rõhutab, et tõhusaks teavituspoliitikaks on vaja piisavat rahastamist ja personalisuutlikkust, eelkõige avalikes tööturuasutustes, millel on oluline roll mittetöötavate ja mitteõppivate noorteni jõudmisel, kuid mis kannatavad endiselt viimase finantskriisi järel kehtestatud kokkuhoiumeetmete tagajärgede all; nõuab sellega seoses tungivalt, et liikmesriigid investeeriksid oma riiklikesse tööturuasutustesse, et tagada piisavad inimressursid ja rahaline toetus personali koolitamisele ja varustusele;
B.

arvestades, et Saudi Araabia väed pidasid võõrtöötajad kinni vägivaldselt ja hoidsid neid kinni Al-Dayeri kinnipidamiskeskuses, enne kui nad viidi üle kümnesse muusse kinnipidamiskeskusesse, eelkõige Shmeisi vanglasse Jeddahi ja Mecca linna vahel ning Jizani keskvanglasse, kus viibib väidetavalt tuhandeid Etioopia kinnipeetavaid; arvestades, et Etioopia konsulaarasutuste sõnul on kinnipeetavatel puudus piisavast toidust ja veest, piisavatest sanitaarvõimalustest ja tervishoiust ning nende kuulihaavu ei ole ravitud; arvestades, et teatatud on mitmest surmajuhtumist, sealhulgas laste hulgas, ning mitu kinnipeetavat on püüdnud teha enesetappu; arvestades, et Saudi Araabia julgeolekujõud on väidetavalt rängalt piinanud neid, kes on püüdnud valvuritele oma olukorra üle kaevata;
—

võttes arvesse Maailma Terviseorganisatsiooni (WHO) aruannet „The selection of essential medicines. Report of a WHO Expert Committee [meeting in Geneva from 17 to 21 October 1977]“ („WHO eksperdikomitee hädavajalike ravimite valiku kohta“ [17.–21. oktoobril 1977 Genfis toimunud kohtumine]) (WHO tehniliste aruannete seeria, nr 615), WHO sekretariaadi 7. detsembri 2001. aasta aruannet „WHO medicines strategy: revised procedure for updating WHO’s Model List of Essential Drugs“ („WHO ravimistrateegia: WHO hädavajalike ravimite näidisloetelu ajakohastamise läbivaadatud kord“) (EB109/8), WHO 2015. aasta märtsi aruannet „Access to New Medicines in Europe“ („Uute ravimite kättesaadavus Euroopas“) ja WHO 9. juuli 2013. aasta aruannet „Priority Medicines for Europe and the World“ („Esmatähtsad ravimid Euroopa ja maailma jaoks“),
15.

kordab oma seisukohta, üleskutseid ja soovitusi, mis on esitatud ja vastu võetud Euroopa Parlamendi 25. oktoobri 2017. aasta resolutsioonis põhiõiguste aspekti kohta romade integreerimisel ELis ja romavastasusega võitlemise kohta; kuna seni on võetud vaid piiratud meetmeid, kutsub komisjoni üles lisama need soovitused oma 2020. aasta järgsesse ELi ettepanekusse, mis käsitleb võrdõiguslikkust, romade kaasamist ja võitlust romavastasuse vastu, eelkõige romavastasuse ning tõe ja leppimisega seotud soovitustesse, kuna need on tugeva ja kaasava ühiskonna ülesehitamise nurgakivi; on kindlalt vastu poliitilisele narratiivile ja populismile, mille eesmärk on toetuda valitsuse poliitikas romavastasuse õhutamisele, roma rahva patuoinaks muutmisele ning diskrimineerimise ja segregatsiooni otsesele ja kaudsele soodustamisele; on arvamusel, et selline poliitiline tegevus on vastuolus mitte ainult riikide põhiseadustega, vaid ka ELi aluslepingutes sätestatud põhiõiguste ja väärtustega; seetõttu kutsub komisjoni üles viivitamata tegutsema ja algatama rikkumismenetlused, kui on oht, et rikutakse ELi õigust;
25.

märgib rahuloluga, et EL on Gruusia peamine kaubanduspartner, kelle osa Gruusia kogu kaubavahetuses moodustab 27 %; väljendab heameelt Gruusia õigusaktide jätkuva ühtlustamise üle kaubandusega seotud valdkondades; rõhutab vajadust suurendada Gruusia eksporti ELi ja muuta seda mitmekesisemaks, nii et see hõlmaks muidki tooteid peale põllumajandustoodete ja tooraine, samuti tõmmata EList Gruusiasse investeeringuid, et luua rohkem töökohti ja parandada Gruusia kaubandusbilanssi ELiga ja riigi makromajanduslikku finantsstabiilsust, eelkõige tugevdades õigusriiki, võideldes korruptsiooni, rahapesu ja maksudest kõrvalehoidmise vastu ning toetades ühtlustamist ELi standarditega; rõhutab, kui oluline on piirkondlike ning väikeste ja keskmise suurusega ettevõtjate jaoks soodsa ettevõtluskeskkonna toetamine, et arendada Gruusia suutlikkust eri majandussektorites innovatsiooni jätkata; kutsub komisjoni üles uurima tihedama valdkondliku koostöö võimalusi digitaalmajanduse, hariduse, teadusuuringute ja innovatsiooni valdkonnas, edendama IKT-sektorit, digiteerimist ja keskkonnasäästlikku tehnoloogiat ning jagama oskusteavet ja parimaid tavasid; rõhutab sihipäraste noorteprogrammide tähtsust õiglaste töövõimaluste loomisel;
5.

on seisukohal, et ravimireostuse vastu võitlemiseks on vaja terviklikku lähenemisviisi, millesse on kaasatud kõik asjaomased sidusrühmad ja mille puhul võetakse arvesse kogu ravimite olelusringi; rõhutab, et regulatiivsete meetmete mõjususe tagamiseks on väga oluline võtta meetmeid kooskõlas ettevaatuspõhimõttega ja põhimõttega, et keskkonnakahju tuleks heastada eeskätt kahju tekkekohas; rõhutab, et tuleks kohaldada „saastaja maksab“ põhimõtet, mis hõlmab peamiselt tootmisprotsessi, kuid samuti tuleks stimuleerida paremaid ravimite väljakirjutamise tavasid ja tarbijate vastutustundlikku käitumist; märgib murega, et loomasõnniku ladestamise, veereostuse või nõuetele mittevastava kõrvaldamise teel keskkonda lastud ravimid aitavad suurendada antimikroobikumiresistentsust; kutsub komisjoni üles kaaluma laiendatud tootjavastutuse kasutamist, et vähendada ravimite kahjulikku mõju keskkonnale;
17.

tuletab meelde, et ELi ja Hiina ulatusliku investeerimislepingu üle peetavatel läbirääkimistel on vaja teha märkimisväärseid ja ambitsioonikaid edusamme, et lahendada praegune turu asümmeetria; rõhutab, kui oluline on lisada kaubandust ja säästvat arengut käsitlev ambitsioonikas peatükk, et kaitsta inimõigusi, sealhulgas tööõiguse põhireegleid, edendada kestlikku arengut ja võidelda kliimamuutuste vastu kooskõlas Pariisi kokkuleppega; rõhutab, et kõige alus on võrdsete tingimuste, vastastikkuse ja mittediskrimineeriva kohtlemise tagamine asjaomastele osapooltele ja nende äriringkondadele, kodanikele ja kodanikuühiskonnale; nõuab tungivalt, et osapooled suurendaksid läbipaistvust ja kehtestaksid parlamentaarse mõõtme ka lepingu rakendamise osas; toonitab, et ELi riigihangete turg on avatud Hiina ettevõtetele, sealhulgas riigiettevõtetele, samas kui Euroopa ettevõtetel on Hiina turgudel hankevõimalustele juurdepääsul sageli raskusi; kutsub komisjoni ja Hiinat üles tugevdama ELi ja Hiina koostööd keskkonnaeesmärkide saavutamiseks;